Oficiālais Vēstnesis L 005 , 09/01/1999 Lpp. 0071 - 0071



Padomes Lēmums (1998. gada 31. decembris), ar ko pieņem Ekonomikas un finanšu komitejas Statūtus (1999/8/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 153. pantu, ņemot vērā Komisijas atzinumu, tā kā saskaņā ar Līguma 109.c panta 2. punktu Ekonomikas un finanšu komiteju izveido trešā posma sākumā; tā kā 1998. gada 21. decembrī Padome pieņēma Lēmumu par Ekonomikas un finanšu komitejas sastāvu [1]; atgādinot to, ka 1997. gada 16. jūnijā Eiropadome pieņēma rezolūciju par valūtas maiņas mehānisma izveidi Ekonomikas un monetārās savienības trešajā posmā [2]; atgādinot to, ka 1997. gada 13. decembrī Eiropadome pieņēma rezolūciju par ekonomikas politikas koordināciju ekonomikas un monetārās savienības trešajā posmā un par Līguma 109. un 109.b pantu [3]; atgādinot to, ka šajās rezolūcijās noteiktu uzdevumu veikšana tika uzticēta Ekonomikas un finanšu komitejai; tā kā tādēļ jāpieņem Ekonomikas un finanšu komitejas Statūti, IR PIEŅĒMUSI ŠĀDU LĒMUMU. 1. pants Ar šo pieņem Ekonomikas un finanšu komitejas Statūtus. Statūtu teksts ir ietverts šā lēmuma pielikumā. 2. pants Šo lēmumu publicē Eiropas Kopienu Oficiālajā Vēstnesī. Tas stājas spēkā 1999. gada 1. janvārī. Briselē, 1998. gada 31. decembrī Padomes vārdā — priekšsēdētājs R. Edlinger [1] OV L 358, 31.12.1998., 109. lpp. [2] OV C 236, 2.8.1997., 5. lpp. [3] OV C 35, 2.2.1998., 1. lpp. -------------------------------------------------- PIELIKUMS Ekonomikas un finanšu komitejas statūti 1. pants Ekonomikas un finanšu komitejas uzdevumi ir Eiropas Kopienas dibināšanas līguma 109.c panta 2. un 4. punktā aprakstītie uzdevumi. 2. pants Ekonomikas un finanšu komiteja cita starpā var - sniegt konsultācijas sakarā ar procedūru lēmumu pieņemšanai attiecībā uz ekonomikas un monetārās savienības (EMS II) valūtas kursu mehānismu, - neskarot Līguma 151 panta noteikumus, sagatavot Padomes pārskatus attiecībā uz pārmaiņām eiro maiņas kursā, - izstrādāt shēmu, kurā var sagatavot un īstenot Padomes un Eiropas Centrālās bankas (ECB) dialogu, kas pulcētu augstas amatpersonas no ministrijām, valstu centrālajām bankām, Komisijas un ECB. 3. pants Komitejas locekļi un viņu aizstājēji savus pienākumus pilda, vadoties no Kopienas vispārējām interesēm. 4. pants Atzinumus, ziņojumus vai paziņojumus pieņem ar locekļu balsu vairākumu tad, kad ir vajadzīgs balsojums. Katram Komitejas loceklim ir viena balss. Taču tad, kad Komiteja formulē ieteikumus vai atzinumus par jautājumiem, attiecībā uz ko pēc tam Padome varētu pieņemt lēmumu, centrālo banku un Komisijas pārstāvji var pilnā mērā piedalīties jautājumu apspriešanā, bet nevar piedalīties balsošanā. Komiteja ziņo arī par mazākuma vai atšķirīgiem viedokļiem, kas izteikti jautājumu apspriešanas laikā. 5. pants Komiteja no savu locekļu vidus ar locekļu balsu vairākumu uz diviem gadiem ievēl priekšsēdētāju. Divu gadu pilnvaru termiņu var pagarināt. Priekšsēdētāju ievēl no to locekļu vidus, kas ir valstu pārvaldes iestāžu vecākās amatpersonas. Priekšsēdētājs deleģē savas balsstiesības savam aizstājējam. 6. pants Ja priekšsēdētājs nevar pildīt savus pienākumus, tad viņu aizvieto Komitejas vicepriekšsēdētājs, kuru ievēl saskaņā ar tiem pašiem noteikumiem. 7. pants Ja Komiteja nelemj citādi, aizvietotāji var piedalīties Komitejas sēdēs. Viņi nebalso. Viņi nepiedalās jautājumu apspriešanā, ja vien Komiteja nelemj citādi. Loceklis, kas nevar piedalīties Komitejas sēdē, var deleģēt savas balss tiesības vienam no aizstājējiem. Viņš var tās deleģēt arī citam loceklim. Par minēto deleģēšanu pirms sēdes rakstiski informē priekšsēdētāju un sekretāru. Ārkārtas gadījumos priekšsēdētājs var piekrist alternatīviem noteikumiem. 8. pants Komiteja konkrētu jautājumu izskatīšanu var uzticēt tās locekļu aizstājējiem, apakškomitejām vai darba grupām. Šajos gadījumos prezidentūru uzņemas Komisijas iecelts Komitejas loceklis vai tā aizvietotājs. Komitejas locekļi, tās aizvietotāji un tās apakškomitejas vai darba grupas var lūgt ekspertu palīdzību. 9. pants Komiteju sasauc priekšsēdētājs vai nu pēc savas ierosmes, vai arī pēc Padomes vai Komisijas vai divu vai vairāk Komitejas locekļu pieprasījuma. 10. pants Parasti Komiteju pārstāv priekšsēdētājs, jo īpaši Komiteja priekšsēdētāju var pilnvarot ziņot par apspriedēm un sniegt mutiskas piezīmes par Komitejas sagatavotiem atzinumiem un paziņojumiem. Komitejas priekšsēdētājs atbild par attiecību uzturēšanu ar Eiropas Parlamentu. 11. pants Komitejas sēdes ir konfidenciālas. Šo pašu normu piemēro attiecībā uz tās aizstājēju, apakškomiteju un darba grupu sēdēm. 12. pants Padomei palīdz sekretariāts, ko vada sekretārs. Sekretāru un sekretariātam vajadzīgo personālu nodrošina Komisija. Sekretāru ieceļ Komisija pēc apspriešanas ar Komiteju. Sekretārs un viņa personāls, pildot savus pienākumus, rīkojas pēc Komitejas norādījumiem. Komitejas izdevumus iekļauj Komisijas tāmēs. 13. pants Komiteja apstiprina savu reglamentu. --------------------------------------------------